|  |
| --- |
| **Zapisnik**  **sa tematske sjednice**  **Savjeta za mlade Vlade Republike Hrvatske**  ***održane 12. lipnja 2013. godine*** |

|  |  |
| --- | --- |
| ***Vrijeme:*** | od 13:00 do14:20 sati |
| ***Mjesto:*** | Ministarstvo socijalne politike i mladih, 11. kat, dvorana 8, Savska cesta 66, Zagreb |
| ***Prisutni:*** | potpredsjednica Savjeta za mlade, Maja Sporiš, pomoćnica ministrice socijalne politike i mladih  predsjednik Savjeta za mlade Vlade Republike Hrvatske, Marko Boko  ministar znanosti, obrazovanja i sporta, doc. dr. sc. Željko Jovanović  Nevenka Lončarić-Jelčić, Agencija za odgoj i obrazovanje  članovi/ice Savjeta: Ante Martić, Katja Vujasinović, Aleksandra Gavrilović, Davor Nikolić, Nevena Štrbić, Ana Jerković, Danijela Gaube, prof. dr. sc. Vedrana Spajić-Vrkaš, prof. dr. sc. Vlasta Ilišin, Lana Gorianzky, Alen Halilović, Dubravko Šopar  zamjenici/e članova/ica Savjeta: Morana Makovec, Adriana Mastelić, Mihaela Majcen-Marinić, Ana Frangeš, Marina Lochert, Sandra Bedeniković, Goran Biličić, Ria Biličić, Jelena Batelić, Višnja Grgurić-Štimac, dr. med. dent.  stručna konzultantica: Emina Bužinkić  gosti: Monika Rajković, Mreža mladih Hrvatske; Ankica Milić, Mreža mladih Hrvatske  tajnica Savjeta: Emina Grd |
| ***Odsutni:*** | ispričani članovi/ice i zamjenici članova Savjeta: dr. sc. Valerija Stamenić, dr. med., Krešimir Partl, Marina Akalović, Vesna Lendić Kasalo, mr. sc. Helena Štimac Radin, Marko Ercegović,Tomislav Tolušić, Blanka Čop, Danijel Marušić, Ljiljana Lukić, Petar Mas  neispričani članovi/ice Savjeta: Bojan Smode, dr. sc. Dražen Šimleša, dr. sc. Marko Mustapić |
| ***Dnevni red:***   1. Uvođenje građanskog odgoja i obrazovanja u osnovne i srednje škole 2. Razno     *Ad 1.)*  Predsjednik Savjeta za mlade, Marko Boko, održao je pozdravnu riječ i izrazio dobrodošlicu prisutnima te je najavio temu sjednice. Pozdravio je i izrazio dobrodošlicu ministru znanosti, obrazovanja i sporta, doc. dr. sc. Željku Jovanoviću te se zahvalio na odazivu na poziv Savjeta za mlade Vlade Republike Hrvatske za sudjelovanje na sjednici i pozvao ga da se obrati prisutnima i prezentira stajalište Ministarstva znanosti, obrazovanja i sporta na temu uvođenja građanskog odgoja i obrazovanja u osnovne i srednje škole.  Ministar znanosti, obrazovanja i sporta, doc. dr. sc. Željko Jovanović, pozdravio je prisutne i zahvalio se na pozivu kao i interesu za temu. Istaknuo je da je uvođenje građanskog odgoja i obrazovanja u osnovne i srednje škole jedan od prioriteta Ministarstva znanosti, obrazovanja i sporta. Nadalje je naglasio da su brojene ankete pokazale da u školama postoji značajan deficit znanja iz područja građanskog društva i demokracije, dok su razni projekti koji su se odvijali u školama ukazali na potrebu da se u škole uvede novi zasebni sadržaj/predmet koji bi se zvao građanski odgoj ili odgoj i obrazovanje za građansko društvo i demokraciju. U skladu s tim, Ministarstvo znanosti, obrazovanja i sporta je u suradnji s Agencijom za odgoj i obrazovanje i nevladinim sektorom odredilo način na koji će navedeni sadržaj/predmet uči u škole. Predviđeno je da se taj proces odvija u periodu od dvije godine, u vidu eksperimentalne nastave koja će se istovremeno i pratiti na temeljima struke i kroz znanstveno-istraživačku evaluaciju, a nakon čega će se donijeti odluka kako taj predmet/sadržaj uključiti u redovni školski program. Navodeći dimenzije razvoja građanske kompetencije naglasio je da kroz ovakav program, učenici trebaju postati aktivni članovi društva koji razumiju što je demokracija i na koji način se demokracija može konzumirati. Istaknuo je da će uvođenje građanskog odgoja i obrazovanja u škole zahtijevati osiguravanje određenih resursa (dodatnih sati u školi, nastavnika i dodatne edukacije te financijskih sredstava). Nadalje je istaknuo da je građanski odgoj i obrazovanje dobar projekt koji će donijeti kvalitetu u školski sustav ali i cjelokupno društvo.  Nevenka Lončarić-Jelačić, Agencija za odgoj i obrazovanje, u svom je izlaganju naglasila da je građanski odgoj utvrđen na razini Europske unije i Vijeća Europe kao jedna od ključnih kompetencija za cjeloživotno učenje te da građanska pismenost spada u elementarne pismenosti danas i preduvjet je da mladi mogu živjeti u suvremenom društvenom okružju i ispuniti sve zahtjeve koji se na njih stavljaju. Istaknula je da je na obrazovnom sustavu da iznađe najbolje načine da građanski odgoj i obrazovanje uvede u škole. Prikazala je tijek i način donošenja kurikuluma građanskog odgoja i obrazovanja navodeći pritom da su Ministarstvo znanosti, obrazovanja i sporta i Agencija za odgoj i obrazovanje tome pristupili metodološki transparentno što osigurava kvalitetu razvoja ovog koncepta. Dala je i prikaz do sada učinjenog: početkom 2012. godine otvorena je javna rasprava sukladno propisima i zakonima, donesena je Odluka o eksperimentalnoj provedbi i praćenju provedbe kurikulum građanskog odgoja i obrazovanja, postignut je dogovor između Ministarstva znanosti, obrazovanja i sporta, Agencije za odgoj i obrazovanje i predstavnika nevladinih organizacija okupljenih oko Mreže mladih Hrvatske da zajednički doprinesu provedbi IPA projekta čiji je nositelj Mreža mladih Hrvatske, a odnosi se na eksperimentalno praćenje provedbe kurikuluma građanskog odgoja i obrazovanja, čime je postignuto da se pri uvođenju jednog novog obrazovnog sadržaja on po prvi puta eksperimentalno provjeri i prati. Istraživačko-obrazovni centar Filozofskog fakulteta Sveučilišta u Zagrebu razvio je istraživačku metodologiju za eksperimentalno praćenje provedbe kurikuluma tijekom 2012. i 2013. godine. Tijekom eksperimentalnog praćenja provedbe kurikuluma provedena su predinicijalna, inicijalna i završna ispitivanja. Nadalje je navela da ono što predstoji je obrada podataka u Nacionalnom centru za vanjsko vrednovanje obrazovanja, a potom interpretacija podataka i donošenje preporuka od strane istraživačkog tima na temelju kojih će Ministarstvo znanosti, obrazovanja i sporta donijeti odluku o daljnjem razvoju građanskog odgoja i obrazovanja i njegovom uvođenju u cjelokupni odgojno-obrazovni sustav. Prikazala je osnovnu strukturu kurikuluma građanskog odgoja i obrazovanja i način njegova provođenja, dimenzije razvoja građanske kompetencije te kadrovske uvjete za ostvarivanje građanskog odgoja i obrazovanja.  Predsjednik Savjeta za mlade, Marko Boko, zahvalio je ministru znanosti obrazovanja i sporta, doc. dr. sc. Željku Jovanoviću i Nevenki Lončarić-Jelačić na informiranju članove Savjeta za mlade o ovoj temi kao i predstavnika organizacija civilnog društva koji aktivno rade na uvođenju građanskog odgoja i obrazovanja u obrazovni sustav. Zamolio je Moniku Rajković, Mreža mladih Hrvatske, da predstavi stajališta Good inicijative za sustavno i kvalitetno uvođenje odgoja i obrazovanja za ljudska prava i demokratsko građanstvo u odgojno obrazovni sustav.  Monika Rajković, Mreža mladih Hrvatske, zahvalila se na pozivu za sudjelovanje na tematskoj sjednici i prezentirala zagovaračke pozicije Mreže mladih Hrvatske i Good inicijative za sustavno i kvalitetno uvođenje odgoja i obrazovanja za ljudska prava i demokratsko građanstvo u odgojno obrazovni sustav. Istaknula je da Mreža mladih Hrvatske djeluje na području zagovaranja građanskog odgoja i obrazovanja dugi niz godina, da prepoznaje značaj ulaska sadržaja građanskog odgoja u škole i formalni odgojno-obrazovni sustav te da je jedna od osnivačica Good inicijative. Naglasila je da je u okviru Inicijative nastala ideja razvoja projekta „Novo doba ljudskih prava i demokracije u školama“. Projekt ima za cilj doprinijeti sustavnom bavljenju uvođenja građanskog odgoja i obrazovanja u odgojno-obrazovni sustav. U vrijeme kada je projekt zaživio donesen je i kurikulum građanskog odgoja i obrazovanja te je taj trenutak prepoznat kao mogućnost za povezivanje i zajedničko djelovanje na sustavnom i kvalitetnom uvođenju ovih sadržaja u škole. Inicijativa surađuje s Ministarstvom znanosti, obrazovanja i sporta, Agencijom za odgoj i obrazovanje, Nacionalnim centrom za vanjsko vrednovanje obrazovanja i Istraživačko-obrazovnim centrom za ljudska prava Filozofskog fakulteta, sa partnerima Gongom i Centrom za mirovne studije ali i drugim nevladinim organizacijama koje djeluju u okviru Good inicijative. Naglasila je da je važno kvalitetno uvođenje građanskog odgoja u škole kako bi iz sustava odgoja i obrazovanja izlazili aktivni i odgovorni građani i građanke koji su svjesni svojih prava i odgovornosti unutar zajednica u kojima djeluju. Naglasila je i važnost da nastavnici budu kompetentni za provedbu sadržaja i za provedbu metoda koje ti sadržaji očekuju. Izrazila je bojazan da uvođenje građanskog odgoja i obrazovanja bez financijskih sredstava neće biti moguće te da je važna suradnja s lokalnom zajednicom kao i da se program uvede u čitav odgojno-obrazovni sustav, od vrtića do visokih škola. Izvijestila je prisutne da se u okviru projekta provodi kampanja „Znam, razmišljam, sudjelujem“ te da će se u okviru kampanje, 18. 6. 2013. godine održati konferencija u Vodicama. Izrazila je želju da ministar znanosti, obrazovanja i sporta doc. dr. sc. Željko Jovanović i gospođa Lončarić-Jelačić sudjeluju na konferenciji.  Predsjednik Savjeta za mlade, Marko Boko, otvorio je diskusiju i dao riječ članicama koje su predložile tematsku sjednicu.  Emina Bužinkić, stručna konzultantica, istaknula je kako se organizacije civilnog društva posljednjih 20 godina bave temom građanskog odgoja i obrazovanja kao i Savjet za mlade od 2003. godine. Predstavila je nekoliko bitnih aspekata koji čine okvir uvođenja građanskog odgoja i obrazovanja u škole te je naglasila kako se nada da njegova eksperimentalna faza neće trajati dugo i da će se uskoro moći vidjeti i neka konačna odluku. Napomenula je da se temeljem provedenih istraživanja u posljednjih 15-ak godina vidi građanski konsenzus oko potrebe građanskog odgoja i obrazovanja. Podsjetila je na istraživanje Centra za ljudska prava od 2009. godine, provedenog na reprezentativnoj populaciji učenika, nastavnika, roditelja i ravnatelja, koje je potvrdilo da svi oni žele vidjeti u školama odgoj za mir i nenasilje, više obrazovanje o ljudskim pravima i snažniju političku participaciju mladih koja primarno počinje u njihovim školama. Zamolila je i da se razgovara o cjelokupnom obrazovnom sustavu i njegovoj kvaliteti. Naglasila je da građanski odgoj i obrazovanje vidi kao zasebni predmet. Navela je kako je analizirajući strateške dokumente Ministarstva znanosti, obrazovanja i sporta i Agencije za odgoj i obrazovanje uočila da se u Strateškom okviru samo na jednom mjestu spominje uvođenje građanskog odgoja i obrazovanja i da se ide prema tome da obrazovanje služi jačanju gospodarskih komponenti odnosno tome da se ojača sustav zapošljavanja, kvalitetu tržišta rada odnosno povezanost obrazovnog i gospodarskog sustava. Napomenula je da, usprkos tome što bi voljela vidjeti da Republika Hrvatska poput Austrije i Njemačke ima dualni sustav obrazovanja koji bi poticao i te kompetencije, s druge strane obrazovanje ima i jednu drugu svrhu, a građanski odgoj i obrazovanje tu društvno-kulturalnu komponentu može popuniti i voljela bi da se to jasnije vidi u Strateškom okviru Ministarstva znanosti, obrazovanja i sporta. Na kraju je sugerirala da Ministarstvo znanosti, obrazovanja i sporta bude proaktivniji akter procesa pregovaranja i strukturiranja tematskih prioriteta Europskog socijalnog fonda i ostalih kohezijskih fondova s ciljem osiguravanja financijskih sredstava potrebnih za uvođenje građanskog odgoja i obrazovanja u osnovne i srednje škole.  prof. dr. sc. Vedrana Spajić-Vrkaš, Filozofski fakultet Sveučilišta u Zagrebu, iznijela je podatke dobivene istraživanjem o ljudskim pravima starijih osoba u gradu Zagrebu, provedenom na reprezentativnom uzorku, koji pokazuju kako 97% ispitanika ne zna da ima neka posebna prava a preostalih 3% govori o kategorijama prava a ne konkretnim pravima. Oni koji se odluče zatražiti pomoć tu pomoć ne dobivaju a potom više nitko ne traži pomoć jer se stvara nepovjerenje u javne službe. Istaknula je da je kurikulum građanskog odgoja i obrazovanja konceptualno, teorijski i programski vrlo jasan, da polazi od ideje učenika kao građanina koji ostvaruje svoja prava i ima odgovornosti u kontekstu različitih zajednica (lokalna zajednica i zajednica škole, nacionalna zajednica, zajednica europe i svijeta) i obzirom na prethodno navedene podatke istraživanja, iznimno važan. Ujedno je izvijestila da je tim Istraživačko-obrazovnog centra Filozofskog fakulteta Sveučilišta u Zagrebu definirao ishode odnosno postignuća učenika koja se očekuju kao rezultat provedbe kurikuluma građanskog odgoja i obrazovanja, koja su mjerljiva, te su razvili metodologiju; evaluaciju i praćenje evaluacije, a koja se sastoji od instrumentarija koji je vrlo čitljiv i unutar kojeg se ispituje dimenzija znanja (koja su važna i moraju biti zastupljena budući se pokazalo da ako je atmosfera u razredu manje zahtjevna manje je i motivirajuća). Naglasila je kako će ubrzo imati radne inicijalne rezultate. Istaknula je također da se istraživanjem iz 2010. godine, koje je rađeno u suradnji sa Centrom za ljudska prava u kojem je razvijen instrument za otkrivanje kulture škole, pokazalo da je kultura škole najvažniji faktor koji utječe na građanski odgoj i formiranje građanina. Navedenim instrumentom dobiveno je pet tipova hrvatskih škola po demokratskoj kulturi: autoritarna, egalitarna, responsivna, tradicionalistička i demokratska. Ujedno se došlo do podataka da su hrvatske škole neresponsivne. Istaknula je da se suvremena škola mora razvijati na elementima responsivnosti te da se uvođenje građananstva mora temeljiti na responsivnosti. Najboljima su se pokazale tradicionalno demokratične škole koje su istovremeno i responsivne, a to su male škole iz ruralnih sredina. Najlošijima su se pokazale škole Grada Zagreba. Ujedno je napomenula da je Hrvatska jedna od rijetkih zemalja koja ima razvijen instrumentarij i metodologiju praćenja provedbe kurikuluma i evaluacije, te je važno navedeno i iskoristiti.  Predsjednik Savjeta za mlade, Marko Boko, pozvao je prisutne da se uključe u raspravu.  Nevena Štrbić, Ministarstvo graditeljstva i prostornog uređenja, iznijela je da su Ministarstvu znanosti, obrazovanja i sporta dostavljene ApolitikA – Nacionalne smjernice za vrsnoću i kulturu građenja, usvojene krajem 2012. godine, koje Ministarstvo graditeljstva i prostornog uređenja želi implementirati u zakonodavstvo a pogotovo u sustav odgoja i obrazovanja kako bi se potaknulo podizanje svijesti o izgrađenom prostoru. Navela je primjere zemalja (Nizozemska, Norveška) koje duži niz godina rade na podizanju svijesti o izgrađenom prostoru i kod kojih pojmovi poput nelegalne gradnje i devastacije prostora i sl. ne postoje i time istaknula nužnost da mladi shvate važnost kvalitete oblikovanja javnog prostora, kvalitete stanovanja, energetske učinkovitosti, prirodnih resursa, zaštite okoliša, kulture gradnje i odnosa prema građevinskom nasljeđu. Izrazila je želju da kurikulumom građanskog odgoja i obrazovanja bude obuhvaćeno i podizanje svijesti o javno izgrađenom prostoru kako bi preizgrađenost, neshvaćanje prostora i izgradnje oko sebe bili stvar prošlosti. Ujedno je istaknula kako se nada da će vrsnoća i kultura građenja biti sastavni dio više tema unutar građanskog odgoja ili kao zasebna tema u sustavu obrazovanja jer je ekologija (zaštita okoliša) samo mali dio onoga što se podrazumijeva pod pojmom vrsnoće i kulture građenja.  Nevenka Lončarić-Jelačić, Agencija za odgoj i obrazovanje, istaknula je da je kroz građanski odgoj i obrazovanje integrirano preko 30 nacionalnih programa koji se nadovezuju na međunarodne standarde te da je prethodno navedeni zahtjev prepoznat kao problem i sukladno tome ugrađen u ekološku dimenziju građanskog odgoja i obrazovanja.  prof. dr. sc. Vlasta Ilišin, Institut za društvena istraživanja u Zagrebu, naglasila je nužnost uvođenja građanskog odgoja i obrazovanja u škole ali i promišljenosti oko njegovog uvođenja. Napomenula je da istraživanja provedena u Hrvatskoj koja longitudinalno prate promjene u određenim područjima pokazuju da iskustvo življenja u formalno-demokratskom društvu nije jamstvo porasta demokratskih potencijala i smanjenja demokratskih deficita a kao razlog istome navodi nedostatak dobivanja određenih znanja u obrazovnim ustanovama. Naglasila je da je na temelju svega izrečenog nužno institucionalno reagirati i uvesti građanski odgoj i obrazovanje u škole.  Ankica Milić, Mreža mladih Hrvatske, istaknula je kako izražava glas mladih u cijelom ovom procesu, a to je da mladi vide smisao u jednom ovakvom programu, da oni to žele i smatraju da trebaju za bolje i kvalitetnije snalaženje u društvu te da pozdravljaju da 2014./2015. školska godina bude prva godina kada će u svih 1200 škola biti uveden građanski odgoj i obrazovanje kao predmet. Pozvala je da se druga godina eksperimentalnog provođenja građanskog odgoja i obrazovanja iskoristi na način da se stvore preduvjeti za kvalitetno uvođenje građanskog odgoja i obrazovanja u škole.  Ministar znanosti, obrazovanja i sporta, doc. dr. sc. Željko Jovanović, zahvalio se svima na raspravi te je istaknuo kako je Ministarstvo znanosti, obrazovanja i sporta donijelo nekoliko strateških dokumenata u kojima se spominje građanski odgoj i obrazovanje a na temelju kojih će izraditi potpuno novi sustav odgoja i obrazovanja u kojem će svoje mjesto naći i građanski odgoj i obrazovanje.  Nevenka Lončarić-Jelačić, Agencija za odgoj i obrazovanje, također se svima zahvalila na konstruktivnoj raspravi.  Marina Lochert, Ured za udruge Vlade Republike Hrvatske, istaknula je važnost iskorištavanja Europskog socijalnog fonda za razvoj ljudskih potencijala kroz koji su na raspolaganju velika financijska sredstva koja se mogu iskoristiti odnosno usmjeriti za uvođenje građanskog odgoja i obrazovanja u škole.  Aleksandra Gavrilović, Ministarstvo rada i mirovinskoga sustava, naglasila je da će Ministarstvo rada i mirovinskoga sustava biti „managing authority“ za Europski socijalni fond te da u sklopu 10 radnih skupina formiranih po prioritetima u koja su uključena sva radna tijela sa svojim prioritetima koje žele ostvariti kroz Europski socijalni fond ili Razvojni fond, Ministarstvo znanosti, obrazovanja i sporta može „podebljati“ određene prioritete. Naglasila je i važnost građanskog odgoja u trenutku kada mladi ljudi ulaze na tržište rada.  Predsjednik Savjeta za mlade, Marko Boko, zahvalio je svima a posebice ministru znanosti obrazovanja i sporta na dolasku i doprinosu te je istaknuo kako će Savjet za mlade Vlade Republike Hrvatske, sukladno raspravi sa sjednice, donijeti preporuke vezano za uvođenje građanskog odgoja i obrazovanja u osnovne i srednje škole te ih dostaviti Ministarstvu znanosti, obrazovanja i sporta.  *Ad 2.)*  Predsjednik Savjeta za mlade, Marko Boko, najavio je drugu točku dnevnog reda i pozvao prisutne da iznesu svoje prijedloge i komentare.  Budući je na konstituirajućoj sjednici Savjeta za mlade predloženo da se sljedeća redovna sjednica Savjeta za mlade održi krajem mjeseca lipnja ili početkom mjeseca srpnja 2013. godine, predsjednik Savjeta za mlade, Marko Boko predložio je da se sjednica održi početkom mjeseca srpnja. Prisutni su se usuglasili da se sljedeća redovna sjednica Savjeta za mlade održi 1. srpnja 2013. godine s početkom u 14:00 sati.  Ujedno, istaknuo je da će svim članovima, sukladno zapisniku sa tematske sjednice, putem elektronske pošte biti dostavljene preporuke vezano za uvođenje građanskog odgoja i obrazovanja u osnovne i srednje škole radi usuglašavanja i usvajanja na sljedećoj redovnoj sjednici.  Dnevni red sjednice članovi Savjeta za mlade usuglasit će putem elektroničke pošte.  **Zapisnik sastavila:**    **Emina Grd**  **Predsjednik Savjeta:**  **Marko Boko** | |

Klasa: 230-02/13-03/5

Urbroj: 519-04-1-2/2-13-5

Zagreb, 21. lipnja 2013.